کھنڈر قصبہ منارہ

منارہ ناں دا ہک قصبہ بھوانہ توں پنج میل مشرق آلے پاسے ہے ایں قصبے دی حد وچ کھنڈر موجود ہن جیرھے اوں ویلھے کم و بیش ݙو ایکڑ رقبے تے محیط ہن اَتے کھنڈر دی بلندی سطح زمین توں اوں ویلھے ستر اَسی فٹ ہوسے۔ انہاں کھنڈر کوں ݙیکھݨ دے بعد اے اندازہ تھیندے جو کہیں عہد وچ اتھاں قلعہ ہا اَتے قلعے دے چار برج ہن ۔ قلعہ ݙو منزلہ ہا۔ ایندی تَلویں منزل وچ اسلحہ ساز کارخانہ ہا کیونجو ایں حصے وچ وݙیاں وݙیاں بھٹیاں دے نشان نظر اَمدن۔ ہݨ توں کجھ عرصہ پہلے کھنڈر دا رقبہ وسیع ہا پر لوکاں نے رفتہ رفتہ صاف کر تے اپݨی زمیناں وچ شامل کر گھدا۔ اتھاں بغور جائزہ گھنݨ نال انہاں ݙونہیں منزلاں دی حد نظر اَمدی ہے، کیونجو کہیں جاہ ڈاٹ دار برآمداں دا گمان تھیندے ۔ 

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء